《沌中即事》
宋代·孙应时

武昌西南云梦泽，水平不动玻璃碧。
葭芦莽苍茫暮烟，杨柳萧条带秋色。
北接沧浪南洞庭，八九百里荒荒白。
一渠纡萦十日行，巧避江涛如过席。
平生闻说沌鱼美，满篮不受百钱直。
我来涨潦渔者稀，罾纲高悬钓竿掷。
苇屋人家绝可怜，欲没未没三四尺。
倚树为巢葑作床，剥菱炊菰自朝夕。
青裾皂髻长儿女，城市繁华岂曾识。
屋头一艇是生涯，丁算未必逃官籍。
迢迢客路几叹息，茫茫宇宙何终极。
有酒无鱼莫浪愁，独醉月明听吹笛。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。